
Ο Ιωάννης Καποδίστριας και η Μεγάλη Ιδέα
Μια διεθνολογική αποτίμηση
της Υψηλής Στρατηγικής του πρώτου Έλληνα κυβερνήτη

στο Σπίτι της Κύπρου

Την Τετάρτη 21 Οκτωβρίου 2015, στις 8.00 μ.μ., στο Σπίτι της Κύπρου, Ξενοφώντος 2Α, Σύνταγμα, o Επίκουρος Καθηγητής στο Τμήμα Διεθνών και Ευρωπαϊκών Σπουδών του Πανεπιστημίου Πειραιώς κ. Διονύσης Τσιριγώτης θα δώσει διάλεξη με θέμα Ο Ιωάννης Καποδίστριας και η Μεγάλη Ιδέα. Μια διεθνολογική αποτίμηση της Υψηλής Στρατηγικής του πρώτου Έλληνα κυβερνήτη.
Η διάλεξη εντάσσεται στον κύκλο διαλέξεων, που συνδιοργανώνουν το Σπίτι της Κύπρου και η Εταιρεία Μελέτης Έργου Ιωάννη Καποδίστρια, με τον γενικό τίτλο: «Ο Ιωάννης Καποδίστριας συναντά την Ιστορία».
Η Εταιρεία Μελέτης Έργου Ιωάννη Καποδίστρια (www.ioanniskapodistrias.com) είναι επιστημονική εταιρεία και ιδρύθηκε το 2010. Σκοπός της είναι η επιστημονική μελέτη θεμάτων διερεύνησης του πολιτικού-στρατιωτικού-διπλωματικού-κοινωνικού-εκπαιδευτικού-οικονομικού έργου του Ιωάννη Καποδίστρια στην Ελλάδα και διεθνώς. Η Εταιρεία συμμετέχει σε επιστημονικά συνέδρια και ημερίδες στην Ελλάδα και το εξωτερικό (Κύπρος, Ελβετία, Αυστρία, Ρωσία κ.α.). Συνεργάζεται με ελληνικά και ξένα Πανεπιστήμια και άλλους επιστημονικούς φορείς. Στηρίζει μεταπτυχιακούς  φοιτητές και συμμετέχει σε προγράμματα δημοσίων σχολείων με τη μορφή  παρουσιάσεων-διαλέξεων. Τέλος, οργανώνει σημαντικές εκδηλώσεις με άξονες την Ιστορία και τη Μουσική.
Ο Διονύσης Τσιριγώτης είναι Επίκουρος Καθηγητής στο τμήμα Διεθνών και Ευρωπαϊκών Σπουδών του Πανεπιστημίου Πειραιώς. Από τον Απρίλιο του 2008 έως σήμερα είναι επιστημονικός συνεργάτης του Κέντρου Διεθνών και Ευρωπαϊκών Υποθέσεων του Τμήματος Διεθνών και Ευρωπαϊκών Σπουδών του Πανεπιστημίου Πειραιώς. Είναι κάτοχος πτυχίου Διεθνών και Ευρωπαϊκών Σπουδών του τμήματος Διεθνών και Ευρωπαϊκών Σπουδών του Παντείου Πανεπιστημίου, από το οποίο επίσης απέκτησε μεταπτυχιακό και διδακτορικό δίπλωμα στις Διεθνείς Σχέσεις και Στρατηγικές Σπουδές. Ήταν υπότροφος του προγράμματος: «Ηράκλειτος: Υποτροφίες έρευνας με προτεραιότητα στη βασική έρευνα» στο Πάντειο Πανεπιστήμιο (2003-2006). Έχει δημοσιεύσει μονογραφίες και άρθρα γύρω από τη μελέτη της Νεότερης και Σύγχρονης Ελληνικής Ιστορίας υπό το πρίσμα της Θεωρίας των Διεθνών Σχέσεων.

